पंकज रमनभाई पटेल

पंकज रमनभाई पटेल (जन्म 16 मार्च 1953) एक भारतीय अरबपति उद्योगपति हैं, जो ज़ाइडस लाइफसाइंसेज (पूर्व में कैडिला हेल्थकेयर) के चेयरमैन हैं, जो भारत की पाँचवीं सबसे बड़ी फार्मास्युटिकल कंपनी है।

अक्टूबर 2024 में, फोर्ब्स की भारत के 100 सबसे अमीर व्यक्तियों की सूची में वे 24वें स्थान पर थे और उनकी कुल संपत्ति 10.2 अरब डॉलर आँकी गई थी।

जनवरी 2025 में, उन्हें व्यापार और उद्योग के क्षेत्र में उनके योगदान के लिए भारत का तीसरा सर्वोच्च नागरिक सम्मान पद्म भूषण प्रदान किया गया।

 प्रारंभिक जीवन 
पंकज पटेल एक गुजराती हैं। वे राष्ट्रीय विद्यार्थी परिषद के नेता और नव निर्माण आंदोलन में सक्रिय थे। आठ वर्ष की उम्र से ही वे अपने पिता के साथ फैक्ट्री जाते थे और मशीनों पर टैबलेट बनते देखना उन्हें पसंद था। उन्होंने एल.एम. कॉलेज ऑफ फार्मेसी, गुजरात विश्वविद्यालय से बी. फार्म और एम. फार्म की डिग्रियाँ प्राप्त कीं, और मुंबई विश्वविद्यालय से विज्ञान और कानून में स्नातक किया।

 ज़ाइडस की यात्रा 
1976 में स्नातक के बाद, उन्होंने अपने पिता द्वारा 1952 में स्थापित कैडिला हेल्थकेयर कंपनी में काम करना शुरू किया।

1995 में कंपनी का विभाजन हुआ और उन्होंने ज़ाइडस ग्रुप की कमान संभाली। उन्होंने कम संसाधनों के साथ कंपनी को नई ऊँचाइयों पर पहुँचाया।

ज़ाइडस ने विश्व की पहली मधुमेह संबंधित डिस्लिपिडीमिया की दवा लिपाग्लिन विकसित की। कंपनी का एटनोलोल नामक ब्लड प्रेशर की दवा Aten भी लोकप्रिय हुई। शुगर-फ्री और एवरीयूथ जैसे उत्पादों ने कंपनी को घरेलू क्षेत्र में प्रसिद्ध किया।

उन्होंने स्वाइन फ्लू के खिलाफ वैक्सीन VaxiFlu-s विकसित की, जो भारत की पहली H1N1 वैक्सीन थी। उनकी कंपनी की वैक्सीन श्रृंखला भारत में सबसे बड़ी में से एक है।

उनकी अगुवाई में ज़ाइडस भारत की पाँचवीं सबसे बड़ी दवा कंपनी बनी, जिसकी मौजूदगी 70 से अधिक देशों में है। पशु चिकित्सा के क्षेत्र में भी कंपनी भारत में दूसरे स्थान पर है। 1995 में 250 करोड़ रुपये से शुरू होकर, 2013 में इसका कारोबार 6300 करोड़ रुपये से अधिक हो गया।

उन्होंने जर्मन कंपनी Pieris Pharmaceuticals के साथ साझेदारी की और अमेरिकी बाजार में शायर की दवा Lialda का जेनेरिक संस्करण लाकर FDA से एक्सक्लूसिव अधिकार प्राप्त किए।

वे ज़ाइडस हॉस्पिटल्स के चेयरमैन भी हैं, जो गुजरात में अस्पतालों की एक प्रमुख श्रृंखला है।

 कोविड-19 महामारी में भूमिका 
कोविड-19 महामारी के दौरान, पटेल ने हाइड्रॉक्सीक्लोरोक्विन और रेमडेसिविर की भारी मात्रा में आपूर्ति कर भारत को वैश्विक दवा आपूर्ति केंद्र के रूप में स्थापित करने में योगदान दिया।.

 सम्मान 
 पद्म भूषण (2025) – व्यापार एवं उद्योग के क्षेत्र में योगदान हेतु।

संदर्भ

श्रेणी:1953 में जन्मे लोग
श्रेणी:भारतीय अरबपति
श्रेणी:भारतीय उद्योगपति
श्रेणी:गुजरात के लोग
श्रेणी:पद्म भूषण प्राप्तकर्ता